b'\n_START_ARTICLE_\nBlatno jezero\n_START_PARAGRAPH_\nBlatno jezero (mad\xc5\xbearsko Balaton, nem\xc5\xa1ko Plattensee) je jezero v zahodnem delu Mad\xc5\xbearske in hkrati tudi najve\xc4\x8dje jezero v srednji Evropi. Poleg Ne\xc5\xbeiderskega jezera je to tudi edino srednjeevropsko stepno jezero. Nahaja se nekaj ve\xc4\x8d kot 80\xc2\xa0km jugozahodno od Budimpe\xc5\xa1te oz. okoli 70\xc2\xa0km vzhodno od meje s Slovenijo pri Lendavi._NEWLINE_Jezerska gladina je na nadmorski vi\xc5\xa1ini 104 m, njegova povr\xc5\xa1ina je 592\xc2\xa0km\xc2\xb2, v povpre\xc4\x8dju je globoko 3,2 m, najve\xc4\x8d pa 11 m. Prostornina vode je tako okoli 1,9\xc2\xa0km\xc2\xb3. Jezero je podolgovate oblike v smeri jugozahod-zahod - sever-severovzhod, dol\xc5\xbeina v tej smeri je pribl 77 km, \xc5\xa1iroko pa je med 4 in 15\xc2\xa0km. Jezero ima dve izraziti kotanji, ki ju lo\xc4\x8di polotok Tihany. Severna obala je strmej\xc5\xa1a kot na jugu. Voda je zaradi pe\xc5\xa1\xc4\x8denega in plitvega dna zelo motna. Najpomebnej\xc5\xa1i pritok je reka Zala. Naravnega odtoka ni, po potrebi odvajajo vodo skozi umetni kanal Si\xc3\xb3 v reko Kapos in naprej v Donavo._NEWLINE_Najve\xc4\x8dje mesto ob jezeru je Keszthely, ostala pomembnej\xc5\xa1a mesta ob obali so \xc5\xa1e Si\xc3\xb3fok, Fony\xc3\xb3d in zdravili\xc5\xa1ko mesto Balatonf\xc3\xbcred. Pomembnej\xc5\xa1i mesti nedale\xc4\x8d od jezera sta Veszpr\xc3\xa9m in Sz\xc3\xa9kesfeh\xc3\xa9rv\xc3\xa1r._NEWLINE_Vzdol\xc5\xbe ju\xc5\xbene obale vodi pomembna cestna in \xc5\xbeelezni\xc5\xa1ka povezava med Budimpe\xc5\xa1to in Hrva\xc5\xa1ko oz. Slovenijo. \xc5\xbdelezni\xc5\xa1ka proga sicer v celoti obkro\xc5\xbea jezero. Severno in ju\xc5\xbeno obalo povezuje (zlasti poleti) tudi nekaj trajektnih linij.\n_START_SECTION_\nZgodovina\n_START_PARAGRAPH_\nIme je najverjetneje dobilo v \xc4\x8dasu poselitve Slovanov (od 5. stoletja dalje), ko je bilo \xc5\xa1ir\xc5\xa1e obmo\xc4\x8dje v 9. stoletju tudi del kne\xc5\xbeevine Spodnja Panonija. Sredi\xc5\xa1\xc4\x8de kne\xc5\xbeevine je bil Blatnograd (tudi Blatenski kostel) ob Zali (ki se je takrat imenovala Blatna, najverjetneje zaradi mo\xc4\x8dvirja ob njenem izlivu v jezero). Po njej se je kne\xc5\xbeevina imenovala tudi Blatenska kne\xc5\xbeevina, jezero pa je dobilo ime Blatno jezero. Mad\xc5\xbeari (obmo\xc4\x8dje so zasedli leta 901) so pri poimenovanju jezera obdr\xc5\xbeali slovanski koren.\n_START_SECTION_\nTurizem\n_START_PARAGRAPH_\nKer se voda poleti segreje tudi do 26\xc2\xa0\xc2\xb0C, je zelo razvit kopali\xc5\xa1ki turizem. Popularna sta tudi ribolov in jadranje ter zdravili\xc5\xa1\xc4\x8da in termalni vrelci (npr. H\xc3\xa9v\xc3\xadz) nedale\xc4\x8d od jezera. Zaradi tega in ker Mad\xc5\xbearska nima izhoda na morje, mu pravijo tudi\xc2\xa0\xc2\xbbmad\xc5\xbearsko morje\xc2\xab. Priljubljen po\xc4\x8ditni\xc5\xa1ki cilj je bilo tako med vzhodnimi in zahodnimi Nemci in je pred padcem Berlinskega zidu tako veljalo za enega redkih krajev, kjer so se lahko sre\xc4\x8devali. Blatno jezero je za Budimpe\xc5\xa1to drugi najbolj priljubljen turisti\xc4\x8dni cilj Mad\xc5\xbearske. Pomembna gospodarska dejavnost, predvsem ob severni obali, je tudi vinogradni\xc5\xa1tvo (vinorodni rajon Badacsony).'